
Innledning 
Denne oppgaven var svært begrenset i forhold til ord, derfor har jeg kun tatt med det jeg syntes var det aller viktigste relatert til Kari Karlsen. 

   I første kapitel har jeg lagt vekt på selve respirasjonen siden Kari har problemer med denne. Forsvarssystemet, pneumoni og aldersforandringer syntes jeg var relativt i denne oppgaven med tanke på Karis feber, ekspektorat og alder.

   I det andre kapitelet setter jeg blodtrykk og væsketransport høyt i og med at Kari har problemer angående dette. Dessuten ønsket jeg å forklare litt om hjertet og hjertesvikt fordi det hadde en eventuell sammenheng med Karis sykdom (med hensyn til lungene og ødemene).

   I det siste kapitelet fokuserer jeg på sammenhengen mellom psykiske belastninger og fysiske plager fordi dette er, slik jeg ser det, av stor betydning for alle mennesker. Dessuten ser jeg viktigheten i god kommunikasjon, empati og at måten man tilnærmer seg pasienter på bør være gjennomtenkt.

   Det er meget bevisst jeg omtaler fru Karlsen som Kari, og dette er fordi jeg ønsker å tilnærme meg henne på en personlig og nær måte. Med bruk av fornavnet symboliserer jeg altså at jeg ønsker å se henne som en hel person med tanker, følelser, meninger og behov. 
   Det er også bevisst jeg bruker ordet ”jeg” i alle tiltakene. Dette har en så logisk forklaring som at denne oppgaven er individuell, og at jeg derfor hadde sett det som galt å bruke betegnelsen ”vi”.

   Jeg valgte å henvise til Dorothea Orems modeller og egenomsorgskategorier. Grunnen til det er at hun setter fokus på egenomsorgskapasitet i forhold til terapeutiske egenomsorgskrav. Her så jeg sammenhengen til Karis behov for sykepleie i og med at hun ikke hadde kapasitet til å tilfredsstille sine behov. Dermed følger jeg hennes delvis kompenserende system som innebærer at pasient og sykepleier samarbeider i utviklingen og utførelsen av helsefremmende tiltak (Kristoffersen, 2002). Orem skiller dessuten ikke mellom kropp og sjel, men ser på mennesket som en helhet. 
   Jeg har også valgt å bruke overskrifter i henhold til hennes modell.

          1. Å opprettholde tilstrekkelig inntak av luft.
1.1 Luftveienes oppbygning og funksjon.

   Med ”respirasjonssystemet” menes de øvre og nedre luftveiene som består av nesen, munnhulen, svelget, strupehodet, luftrøret og bronkieforgreninger. Disse bronkiene er som grener ut fra et tre, der treet er luftrøret. Hver forgrening av en hovedbronkus der det følger en hovedgren fra pulmonalarterien kalles et segment.

   Det meste av vevet i lungene består av små blærer, alveoler, som er i stand til å fylles med og tappes for luft. Tett rundt alveolene ligger et nett av kapillærer, og mellom alveolene og kapillærene utveksles oksygen og karbondioksid (Bjålie m. fl., 2003). 

   Under innånding/inspirasjon følger flere kjedereaksjoner, og da må vi ha kjennskap til Boyles gasslov: når et roms størrelse øker fører det automatisk til at trykket av den aktuelle gassen i rommet synker. Ved reduksjon i størrelse på rommet skjer det motsatte, altså at trykket øker (Bjålie m. fl., 2003).

a) Når brysthulen utvides synker trykket i lungeveggenes væskelag. Dette får lungene og brystveggen til å trekkes utover siden det oppstår et slags sug i lungeveggen. 

b) Trykket i alveolene synker, noe som betyr at atmosfæretrykket er høyere enn alveoletrykket, og dermed vil luft strømme til alveolene for å oppheve forskjellen. 

c) Inspirasjonsmusklene trekkes sammen, diafragma presses nedover og brysthulen forstørres.

d) De ytre interkostalmusklene trekkes sammen. Dermed heves ribbeina og brysthulens størrelse øker ytterligere.

(Bjålie m. fl., 2003)
   Utåndingen/ekspirasjonen er en passiv handling så lenge vi er i hvile, og det er mye det motsatte av det som skjer under inspirasjonen. Når vi derimot anstrenger oss fysisk vil det aktivisere de indre interkostalmusklene og dra ribbeina nedover, altså skape et mindre rom i brysthulen. Dessuten vil trykket øke i bukhulen på grunn av at bukveggens muskler kontraherer kraftig, noe som vil fremskynde diafragmas oppadgående stilling mot lungene (Bjålie m. fl., 2003).

 1.2 Luftveienes forsvarssystem.

   I nesen har vi epitel, et hardere hudlag, med flimmerhår og slimproduserende celler. Dette fanger opp partikler, inkludert bakterier og virus, og frakter dem til svelget der de føres videre til magesekken. Der blir de ødelagt av enzymer og syre (Bjålie m.fl., 2003).

   Med enkle ord foregår hosterefleksen slik:

Fremmedlegemer/slim i luftveiene dyp inspirasjon  muskler i bukveggen og brysthulen kontraherer  økt trykk i lungene  luft presses opp, gjennom strupehodet, og ut (Bjålie m. fl., 2003).

1.3 Vurderinger av Karis respirasjonsproblemer
   Karis respirasjonsfrekvens er 25, noe som er en rask respirasjonsfrekvens da den normale er mellom 12 og 18 i hvile. Hennes åndedrag er gjerne overflatiske, det vil si at atmosfærelufta hun trekker inn sirkulerer i dødrommet og at lite oksygen kommer til alveolene og dermed over i blodet. ”Dødrommet” vil si luftveiene mellom nese/munn og alveolene. Grunnen til at det kalles dødrom er fordi det ikke foregår noen gassutveksling her. Med lite oksygentilførsel til lungene øker sjansen for at alveolene klapper sammen (atelektase) og for å få cyanose (Bjålie m. fl., 2003). 
   Ved høy alder blir vevet i lungene mindre elastisk. Hosterefleksen blir ofte dårligere på grunn av lite fysisk aktivitet og mindre bevegelighet i diafragma, noe som lett fører til sekretopphopning. Å utvikle en svak grad av emfysem er også vanlig. Dette innebærer at alveolene i lungene sprekker og at det derfor dannes større blærer med en overflate som ikke fungerer like godt til diffusjon av gasser (Kristoffersen og Dahle, 2003).

   Pneumoni ses ofte i sammenheng med kronisk obstruktiv lungesykdom, ved hjertesvikt, hjerneslag og hos eldre (Pedersen, 2002).

  Symptomene på pneumoni er:

· hyperventilasjon

· feber, over 38 grader celsius

· takypné, respirasjonsfrekvens over 25 pr. min.

· takykardi, hjerterytme raskere enn 100 pr. min.

· hoste

· hodepine

· frysninger og/eller kuldeskjelvinger
· ekspektorat

Av og til ses cyanose, som gir en blålig farge i huden på grunn av lite oksygen i blodet 

(Pedersen, 2002).

  Hos Kari ser jeg at hun har flere av symptomene. Hun er akkurat på grensa til å ha takypné og hun har høy hjertefrekvens (på 90), men under grensa til takykardi. Kroppstemperaturen hennes er 38 grader celsius, hun er tungpusten, hoster og har ekspektorat. Dermed kan dette tyde på at hun har fått pneumoni. 

  Ved alder over 60 år og diastolisk blodtrykk under 60mmHg øker sjansen for at denne sykdommen kan være dødelig (Kristoffersen og Dahle, 2003). Kari ligger altså i faresonen.
1.4 Ressurser
Kari er ved full bevissthet og i stand til å si ifra om hva som er ubehagelig, noe som vil hjelpe meg å tilfredsstille henne mest mulig via tiltak.
1.5 Mål

Langsiktige mål er at hun ikke har større slimproduksjon enn ved frisk tilstand og har normal respirasjonsfrekvens.

De kortsiktige målene vil være at hun:

- har mindre slimproduksjon
- har nærmere normal respirasjonsfrekvens

- har nok kunnskap om lungenes slimproduksjon slik at hun selv kan forebygge dannelse av mye seigt ekspektorat med aktivitet og riktige stillinger
1.6 Tiltak
          Jeg må observere:

a) Ekspektoratet. 

Det gir meg en pekepinn på hennes sykdomsutvikling. Ved infeksjoner ser vi et pusstilblandet, gulgrønt, ekspektorat. Mens ved lungekreft eller tuberkulose er det blodtilblandet (Pedersen, 2002). 
b)   Respirasjonen.
Er hun rolig, ligger i sengen og allikevel har pusteproblemer kan det tyde på stor væskeopphopning i lungene på grunn av hjertesvikt eller pneumoni. Vanskelig innånding skyldes ofte lungekreft, mens en rask og overfladisk pustefrekvens kan tyde på nevromuskulære lidelser (Pedersen 2002). Jeg må også observere om det er under spesielle aktiviteter hun blir mer tungpusten. Dette hjelper meg til å finne de best egnede sengeleiene og aktivitetene (Pedersen, 2002).
   Disse tiltakene er begge knytte til oppmerksomhet angående aktuelle farer, samt inntak av nok luft (Orem) (Kristoffersen, 2002).
  Jeg måler respirasjonsfrekvensen hennes hver dag for å følge utviklingen av hennes tilstand. Dette gjøres ved å se på henne mens jeg teller innåndinger i ett minutt. Jeg bør helst ikke fortelle henne at jeg teller, da det kan føre til at hun blir stresset og dermed forhøyer antallet respirasjoner ufrivillig (Kristoffersen og Dahle, 2003). Dette er et tiltak bygget på Orems ”forbygging av forhold som kan føre til farlige situasjoner” (Kristoffersen, 2002).
   God lufting på rommet og i sykehjemmet generelt gir lungene oksygenrik luft og virker oppkvikkende (Kristoffersen og Dahle, 2003). Å innta tilstrekkelig mengde fremsetter Orem som viktig (Kristoffersen, 2002).
      Både oppmuntring, råd og veiledning om aktivitet og riktige sengeleier gir Kari muligheten til selv å bedre sin situasjon (Kristoffersen og Dahle, 2003). Med dette fremmes utvikling og et sunt selvbilde tilpasset egenomsorgskapasiteten (Orem) (Kristoffersen, 2002).
      Å gi Kari muligheten til å bevege seg, både innen- og utendørs, vil påvirke lungenes blodsirkulasjon og dermed oksygenopptaket i kroppen. Hun har feber og er svak, så jeg må derfor å ikke presse henne. Dette motvirker funksjonstruende farer og fremmer behovet for aktivitet (Orem) (Kristoffersen, 2002).
   Jeg må alltid sørge for at Kari har et spyttekrus og cellestoff i nærheten, spesielt under aktivitet da hun kan få produktiv hoste. Hun må også få en avfallspose tilgjengelig, for eksempel på sengekanten på den siden av sengen som vender bort ifra døren (av estetiske årsaker), slik at hun selv har muligheten til å kaste avfall. Med dette fremmer jeg både de indre og ytre forholdene i forhold til eliminasjon av ekspektorat (Orem) (Kristoffersen, 2002).
   Stadig tilgang på kaldt vann vil hjelpe til å løse opp slim samt å holde munnen fuktig. Dessuten vil jevnlig munnstell være med på å gi henne en behagelig smak og følelse i munnen (Kristoffersen og Dahle, 2003). Orem peker på å bevare fysiologiske prosesser 

(Kristoffersen, 2002), noe dette vil gjøre. 
   Jeg må også ta bakteriologisk prøve av ekspektoratet for å se om hun har pneumoni. Prøvene tas om morgenen etter å ha gitt Kari vann til å skylle munnen med, på grunn av at prøvene blir størst og renest da. Jeg tar en prøve annenhver dag i ca. en uke slik at jeg får minst tre prøver. Den med mest puss sender jeg umiddelbart til laboratoriet godt merket og emballert (Kristoffersen og Dahle, 2003). Dette er for å kartlegge sykdom slik at livstruende farer unngås (Orem) (Kristoffersen, 2002).

  Jeg vil veilede henne til å skifte sengeleie ofte når hun ligger, gjerne fra side til side da dette virker slimløsende. Det er dessuten enklere for Kari å hoste opp slim når hun ligger på siden i forhold til på ryggen. I sideleie kan jeg legge det øverste beinet litt bak det nederste og støtte opp med en pute mellom dem for å for trykksår (Kristoffersen 2003). Orem fremmer veiledning og informasjon for å møte pasientens behov for egenomsorg (Kristoffersen, 2002).

     2. Å motvirke farer som truer liv, funksjon og velvære.
2.1 Hjertets sirkulasjon
   Hjertet er på en måte delt i to, der et forkammer og en ventrikkel utgjør hulrommene på hver sin venstre og høyre side. Til høyre forkammer ankommer vena cava med venøst og oksygenfattig blod som har sirkulert gjennom kroppens organer. Derfra føres blodet til høyre ventrikkel og ut gjennom lungearterien (pulmonalarterien) til lungene, der det tilføres nytt oksygen og fratas karbondioksid. Fra lungene ankommer det oksygenrike blodet via lungevenen til venstre forkammer, overføres til ventrikkelen for så å bli godt fordelt i aorta (hovedpulsåren) og videre til kroppens organer via arterier, arterioler og kapillærer. Det er fra kapillærene cellene tar opp oksygen og ”spytter ut” karbondioksid etter de metabolske prosessene. Derfra føres blodet via venyler og vener tilbake til hjertet og lungene for en ny ”renselse” (Bjålie m.fl., 2003).
   Både oksygen og karbondioksid har enkel tilgang til vevet fordi de diffunderer rett gjennom kapillærenes endotelceller. Porene mellom disse cellene lar små, vannløselige stoffer diffundere, mens de fleste proteiner er for store til dette. Derfor vil det være mer proteiner i vevsvæsken enn i blodet (Bjålie m.fl., 2003). Væske filtreres aktivt ved hjelp av et høyt hydrostatisk trykk i kapillærene og et litt svakere osmotisk trykk i vevsvæsken.
   Hvis den venøse tilbakestrømningen blir dårlig, som ved hjertesvikt grunnet dårlig systolisk funksjon, fører det til opphopning av blod. Dette gir igjen økt trykk i kapillærene, økt filtrasjon og ødemdannelse (Bjålie m.fl., 2003).
2.2 Blodtrykk
   Diastolen går ut på hvor stor grad ventriklene fylles med blod fra forkamrene. Denne strømmen av blod skjer på grunn av økt trykk i forkamrene og lite trykk i ventriklene. 

Når ventriklene har blitt fylt er det motsatt: da er trykket størst der. På grunn av klaffer strømmer ikke blodet tilbake i forkamrene, men ut av hjertet. Det er dette som er det systoliske trykket (Bjålie m.fl., 2003). Systolen står i forhold til det første tallet i blodtrykksmålingen, mens diastolen tilsvarer det andre.
   Lavt blodtrykk, noe Kari har, betyr at hun kan ha et lavt blodvolum. Det kan også vise til at hun ikke er fysisk aktiv og/eller at den psykiske tilstanden hennes ikke er bra (Bjålie m.fl., 2003). Det er ikke uvanlig at pasienter med lavt blodtrykk blir trøtte og svimler lettere. Dette er det viktig å ta hensyn til hos Kari ved stillingsendringer da hun kan få ortostatisk blodtrykksfall når hun for eksempel skal reise seg fra sittende stilling. Stillingsendringene må derfor ikke skje for fort (Andersen, 2003).
2.3 Vurderinger av Karis sirkulasjon
   Kari har puls på 90, noe som er høyt da det vanlige er mellom 70 og 80. Pulsen stiger med 10-15 slag for hver celsiusgrad (Andersen, 2003), derfor vil det være naturlig for Kari å ha en høyere puls nå som hun har feber. Takykardi, puls over 100 slag/min., ses ofte hos pasienter med hjerte- eller sirkulasjonssvikt fordi hjertet arbeider kraftigere enn 
vanlig for å opprettholde slagvolumet (Andersen, 2003). 

   Nina J. Kristoffersen viser til typiske symptomer ved hjertesvikt, som: ”… dyspné, tretthet, generelle ødem og redusert kapasitet i forbindelse med aktiviteter…” (2003:481). Hjertesvikt kan påvirke alle kroppens funksjoner, inkludert respirasjonen (Andersen, 2003). Det er altså en sannsynlighet for at Kari lider av en svikt i dette organet.

   Kari har tydelige hevelser i anklene. Dette er sannsynligvis dannelse av ødem, det vil si væskeopphopning. For å finne ut av om det virkelig er det vil jeg trykke på det aktuelle området og se om fordypningen som dannes forsvinner raskt. Gjør den ikke det er det et ødem (Andersen, 2003). 

   Vi har to forskjellige typer av ødemdannelse. Den ene er generelle ødem, som ofte skyldes enten nyresvikt, proteinmangel eller hjertesvikt. På grunn av tyngdekraften går væsken til de av kroppsdelene som utsettes for mest trykk (Andersen, 2003). Den andre typen er lokale ødem som finner sted i enkelte organer, for eksempel i det ene beinet, og kan skyldes lav venøs aktivitet, lokale betennelser eller skade i lymfesystemet (Andersen, 2003). Siden Kari har ødem i begge beina har hun mest sannsynlig generelle ødem.
   Ødemene kan gi henne tyngdefornemmelser og gjøre det vanskelig for henne å bruke sko. Huden vil også være strukket og ekstra utsatt for trykksår, og skulle sår først oppstå gror de svært dårlig i det ødematøse vevet (Andersen, 2003).

2.4 Ressurser
Hun kan gå litt, forflytte seg selv, bevege seg selv i senga samt å vaske og stelle seg selv.
2.5 Mål
Langsiktige mål er at hun er oppegående det meste av dagen, ikke har ødemer eller pneumoni, har puls mellom 70 og 80 og et blodtrykk nærmere 120/80.
De kortsiktige målene vil være at hun:

 - ikke har feber

 - ikke har ødemer
 - har litt høyere blodtrykk 

 - har lavere puls
 2.6 Tiltak
 Telle hvilepulsen og måle blodtrykk og temperatur daglig.

   Dette gjøres om morgenen fordi Kari da er rolig, noe som gir de mest riktige resultatene (Andersen 2003). 
   Ved pulstelling tar jeg pekefinger og langfinger på arterie radialis, teller antall pulsslag i femten sekunder og ganger det med fire. Har Kari uregelmessig puls bør jeg telle i seksti sekunder. 
   Blodtrykket måler jeg med mansjett og stetoskop når jeg vet at Kari slapper av.

   Temperaturmålingen tar jeg via øret, da dette er enklest og raskest både for Kari og meg.

   Disse tiltakene skal føres i journalen hennes og gir informasjon om hvordan Karis hjerte jobber og dermed sirkulasjonen (Andersen, 2003). Derfor har dette sammenheng 

med hva Orem sier om å være oppmerksom på eventuelle farer (Kristoffersen, 2002).
I forhold til ødemene vil jeg:

    - Veie henne.

Dette er for å se om ødemene har forandret størrelse. For å få samme utgangspunkt  bruker jeg samme vekt og veier Kari daglig før frokost og iført undertøy (Andersen, 2003). Orem peker, som sagt, på at en må ”være oppmerksom på farer som kan forekomme” (Kristoffersen, 2002). I denne sammenhengen vil det si økning av ødemene.
· Registrere væskeinntak og væsketap.

Jeg bør vite hvor mye over- eller underskudd av væske kroppen hennes eventuelt måtte ha og hjelpe henne med å regulere denne i og med at ødemene kan forverres ved for høyt væskeinntak (Andersen, 2003). Orem mener en må beskytte prosesser som er involvert i eliminasjonen samt å drikke nok for å opprettholde en normal funksjon (Kristoffersen, 2002).
-    Bruke kompresjonsbehandling. 
  Her vil jeg bruke elastisk bind fordi det oftest brukes i begynnelsen av behandlingen, er mer behagelig enn støttestrømper og påvirkes ikke av svette (Andersen, 2003). Det sistnevnte kan være til Karis fordel fordi hun har feber og gjerne svetter. Jeg ville prøvd med et kort-elastisk bind først fordi dette gir rom for lavt hviletrykk og høyt arbeidstrykk. Av den grunn blir pumpeevnen til beina opprettholdt og faren for å klemme av arterier er minimal, noe som vil sette ned sannsynligheten for å få trykksår (Andersen, 2003). Har ikke dette effekt prøver jeg med mellom-elastisk bind eller, etter ødemenes størrelse og utvikling, et lang-elastisk bind. Dette gjøres for å opprettholde en normal funksjon (Orem) (Kristoffersen, 2002).
      Riktig sengeleie er viktig for Kari og andre med hjerte- og lungesvikt. Fowlers leie minker belastningen på hjertet på grunn av tyngdekraften som da sentrerer blodet til setet (Andersen, 2003). Ved dette leie skal overkroppen befinne seg i en 45 graders vinkel. Midterste del av sengen skal skrå svakt bakover og fotenden skal senkes. Det er viktig å bygge opp med puter slik at nakken ikke overstrekkes. Armene bør hvile på dyna eller en pute for å forhindre ødemdannelse i hendene. Jeg må forebygge decubitus-dannelse ved å legge myke puter under setet og å ikke la henne sitte for lenge om gangen i denne stillingen (Andersen, 2003). Et godt leie vil også være gunstig med tanke på at pulsen kan senkes ved avslapning. Dette vil både motvirke farer som truer funksjon, og fremme hvile (Orem) (Kristoffersen, 2002).
   Bruk av pute for å heve beina er bra av den grunn at det senker ytterligere væsketilførsel grunnet tyngdekraftens påvirkning. Men det blir et økt trykk mot leggen, noe som forverrer sirkulasjonen i venene (Andersen, 2003). Ut ifra dette vil jeg gi Kari tilgang på en stor og myk pute, da dette fordeler trykket best, som hun selv kan ta fram og bruke. Det vil redusere ødemene samt fremme hennes ressurser til egenomsorg (Orem) (Kristoffersen, 2002).
   Jeg må oppmuntre og støtte til fysisk aktivitet da det virker positivt på blodsirkulasjonen (Andersen, 2003) og kan forhøye slagvolumet, og dermed også blodtrykket (Bjålie m. fl., 2003). Men dette skal hun kun ha i moderate mengder siden hun har ødemer og feber. Her må det altså velges en tilpasset balanse mellom aktivitet og hvile (Orem) (Kristoffersen, 2002).

   Hvis hun fryser vil jeg gi henne tepper. Er hun varm og svetter gir jeg henne kalde omslag og sørger for at svetten stadig tørkes vekk. Blir hun høyfebril, har feber over 39 grader (Andersen, 2003), gir jeg henne febernedsettende. Dette samsvarer med hva Orem kaller å ”beskytte seg i farlige situasjoner”, samt det å iverksette hygieniske tiltak (Kristoffersen, 2002).

3. Å opprettholde balanse mellom å være alene 
og ha sosial kontakt.

3.1 Kommunikasjon
   Kommunikasjon er en del av det å være støttende for et annet menneske (Håkonsen, 1998), og derfor viktig i denne sammenhengen.
   Likevekt mellom to som kommuniserer er viktig for at begge to skal føle seg bekvem i situasjonen. For Kari kan dette være vanskelig på grunn av at personalet ofte vil trenge personlige opplysninger. Hun kan da føle seg blottstilt uten å få noe tilbake. Dette kan føre til at hun endrer den ikke-verbale atferden. Tegn på dette er mindre øyekontakt og at hun vender kroppen bort ifra meg når vi snakker. En slik utvikling av avstand hindres enklere med fysisk kontakt, øyekontakt og åpen holdning fra min side (Håkonsen, 1998).

   Et stikkord angående kommunikasjon er empati. Dette vil innebære at en forstår mottatt informasjon og gir tilbakemelding til avsenderen om at en har forstått denne informasjonen. Det handler altså om å se og forstå verdensbildet, med erfaringer og følelser, på den måten avsenderen gjør det. I dette vil det også være underliggende faktorer, som tonefall, intensitet og kroppsspråk, man må observere for å se helheten av mennesket (Håkonsen, 1998).

 3.2 Vurdering av psykisk tilstand og sosial kontakt.
Ønsket om sosial kontakt varierer individuelt. Derfor må jeg vite i hvor stor grad Kari ønsker å være mye alene (Holm 2), 2004). Sett ut ifra at mannen hennes døde uten hennes ønske og at sønnen hennes bor i Danmark, mest sannsynligvis uten hennes ønske, ønsker hun nok mer sosial kontakt. Hun har også tidligere vært med i Sanitetsforening, som tilsier at hun har likt å være i sosiale lag. Dermed ser jeg at denne situasjonen er uønsket og at hun derfor kan føle seg ensom. 
  Det at hun nå ønsker enerom kan også være et tegn på at hun ikke har det godt. Ut ifra dette, og at hun ikke tror hun kommer til å bli bra, kan jeg anta at hun er nedstemt eller deprimert. Samtidig ønsket hun å ta imot hjelp, noe som viser at Kari har håp.
   Mennesker som opplever følelsesmessige påkjenninger, som stress, depresjoner og/eller lite søvn, har et svakere immunforsvar enn andre. For eksempel vil andelen immunglobulin A (antistoff) gå ned ved stress og øke faren for luftveisinfeksjoner (Håkonsen, 1998). 
   Med tapet av den sosiale posisjonen i saniteten førte det til at hun ble mer avhengig av andre, dermed kan hun ha fått et dårligere selvbilde. Hun er mer utsatt for redusert initiativ og økt nedstemthet og derfor også sykelighet. Tapet av ektefellen var kun et halvt år siden. Dette kan bety at Kari fortsatt befinner seg i bearbeidingsfasen som går ut på å lete etter en mening med tilværelsen og å finne tilbake tryggheten (Håkonsen, 1998). 
   Det er også nåværende faktorer å ta hensyn til. Både sykdommen, pasientrollen og det fremmede miljøet kan for Kari ha stressende virkning og hindre rask forbedring (Håkonsen, 1998). 
3.3 Ressurser
   Hun har vært vant til å omgås andre, også i store sammenhenger, og har en drivkraft angående sanitetsarbeid. Hun har også hatt familie, deriblant oppdratt ett barn.

3.4 Mål
De langsiktige målene er at hun føler seg selvstendig, er tilfreds med tilværelsen og sover godt om nettene.

De kortsiktige målene vil være at hun:

· har enerom eller skillevegg på rommet

· ikke har et negativt syn på fremtiden

· føler seg trygg i sykehjemmet

· er komfortabel med tanke på hjemreise

· får nok søvn og hvile
3.5 Tiltak
    Jeg vil gi henne muligheten til enerom så snart denne sjansen byr seg. Inntil da setter jeg opp en skillevegg mellom henne og romvenninnen slik at følelsen av å være alene økes. Her møter jeg behovet hennes for å være alene, noe Orem også fremhever (Kristoffersen, 2002).
   Jeg må observere om hun er ut- eller innadvendt og ta utgangspunkt i det når jeg nærmer meg henne i samtaler og berøring for at hun ikke skal føle at jeg trenger meg på henne mer enn det hun ønsker (Holm 2), 2003). Dette samsvarer med Orems syn på sykepleierens sosiale og mellommenneskelige ferdigheter (Kristoffersen, 2002).
   Jeg må gi henne god informasjon, da dette øker tryggheten (Holm 1), 2004). Dette kompenserer for Karis manglende evne til selv å skaffe informasjon (Orem) (Kristoffersen, 2002).
   Å tilrettelegge et miljø for god hvile og søvn er viktig med tanke på rehabilitering av eventuell hjertesvikt og pneumoni. Dette gjøres ved å ha rolige og mørke forhold i og utenfor soverommet, god luft på rommet samt å sørge for at Kari har et godt sengeleie (Kristoffersen og Bastøe, 2003). Dette gjøres som et svar på hennes behov for hvile (Orem) (Kristoffersen, 2002).
   For å kunne hjelpe Kari på et psykologisk nivå må jeg selv være bevisst min oppførsel og tilstedeværelse. Faktorer som kan gi Kari trygghetsfølelse er å ha øyekontakt, åpen kroppsholdning, lytte og å være avslappet (Holm 1), 2004). Dette vil mest sannsynlig gi henne en avslappet holdning selv og gjøre det enklere for henne å åpne seg. Det å gi Kari følelsesmessig støtte vil påvirke henne positivt med hensyn til både initiativ og immunitet (Håkonsen, 1998). Orem fremhever sykepleierens evne til å ”… analysere, vurdere og handle på en måte som er tilpasset den enkelte pasient” (Kristoffersen, 2002).
    Jeg vil samtale med henne om hennes ønsker og mål. Her kan jeg stille spørsmål om hvordan hun ser på det å komme hjem, om fremtidsplaner og om hva hun kunne ønske var annerledes. Ut ifra dette kan vi sammen finne kortsiktige og oppnåelige mål (Holm 2), 2004). Samtidig vil jeg, hvis Kari ønsker det, spørre litt om hennes tidligere engasjement i Sanitetsforeningen og påpeke hennes positive drivkraft. Dette vil være både en oppmuntring for henne og en mulighet for meg til å bli bedre kjent med Karis bakgrunn, som igjen vil hjelpe meg å forstå verdensbildet hennes og dermed øke min empati. Således står dette i sammenheng med Orems syn på å fremme utvikling (Kristoffersen, 2002).

       Avslutning
   Det har vært en spesiell og ny opplevelse for meg, og mine medstudenter, å skrive denne oppgaven på grunn av at den var individuell. Det har vært en positiv erfaring fordi jeg fikk ”frie tøyler” i forhold til hva jeg ønsket å legge vekt på. Samtidig var det, spesielt i begynnelsen, litt skremmende å plutselig ha alt ansvaret alene. Derfor gjorde jeg nok litt mer alvor ut av det enn hva jeg ville gjort med en gruppeoppgave. 

   Det som har vært det vanskeligste med denne oppgaven har vært å plukke ut hva som er relevant til saken og ikke. En begrensning på 3500 ord synes jeg var lite, fordi jeg så alt jeg burde hatt med. 

   Jeg har jobbet ganske intensivt med dette, noe jeg forsåvidt alltid gjør. Det gikk nesten to uker fra jeg begynte å lese til jeg var ferdig med første utkast, men jeg brukte faktisk litt lenger tid enn hva jeg hadde trodd. Mye av grunnen til det var nettopp fordi jeg måtte stryke overflødige ting og tenke mer på hva som var relatert til Kari Karlsens sykdom. 

   Alt i alt er jeg ganske fornøyd med oppgaven, og jeg stortrives med å jobbe alene.

